Babelscape/SREDFM huggingface dataset:
Μπενουά Βιολιέ

Ο Μπενουά Βιολιέ (γαλλικά: "Benoît Violier", ΔΦΑ: bənwa vjɔlje, 22 Αυγούστου 1971 – 31 Ιανουαρίου 2016) ήταν Γαλλοελβετός σεφ ο οποίος ήταν ο ιδιοκτήτης του εστιατορίου 3 αστέρων Μισελέν "Restaurant de l'Hôtel de Ville" στα προάστια της Λωζάνης από το 2012 έως τον θάνατό του το 2016, και θεωρούνταν ο κορυφαίος σεφ παγκοσμίως. Το εστιατόριο του βρέθηκε στην κορυφή του γαστρονομικού καταλόγου La Liste τον Δεκέμβριο του 2015.
Τζ. Πατ Ο'Μάλι

Ο Τζέιμς Πάτρικ Φράνσις Ο'Μάλι (αγγλικά: "James Patrick Francis O'Malley", 15 Μαρτίου 1904 - 27 Φεβρουαρίου 1985) ήταν Άγγλος τραγουδιστής και ηθοποιός κινουμένων σχεδίων, που εμφανίστηκε κυρίως σε αμερικανικές ταινίες και σε τηλεοπτικά προγράμματα μεταξύ της δεκαετίας του 1940 έως και το 1982, χρησιμοποιώντας το όνομα Τζ. Πατ Ο'Μάλι ("J. Pat O'Malley"). Εμφανίστηκε, επίσης, και στο Μπρόντγουεϊ, στα έργα "Ten Little Indians" και στο "Dial M for Murder". Ένας κριτικός από την εφημερίδα "The New York Times", έδωσε επαίνους στον Ο'Μάλι, για τον ρόλο τους στο πρώτο, ονομάζοντάς τον "rara avis" και λέγοντας για αυτόν ότι είναι «"ένας κωμικός που η επιτυχία του δεν μπορεί να μετρηθεί παρά μόνο από τα αμέτρητα γέλια που χαρίζει σε κάθε παράστασή του"».
Μαργκαρέτε φον Τρότα

Η Μαργκαρέτε φον Τρότα ("Margarethe von Trotta," 21 Φεβρουαρίου 1942) είναι Γερμανίδα σκηνοθέτρια, σεναριογράφος και ηθοποιός. Ανήκει στο ρεύμα του Νέου γερμανικού κινηματογράφου. 

Η πορεία της στον κινηματογράφο είναι «στρατευμένη», καθώς οι ταινίες της έχουν σαφές πολιτικό στίγμα. Επίσης, τα έργα της έχουν φεμινιστικό χαρακτήρα, καθώς έχουν ως κεντρικό θέμα τις γυναίκες, το πεπρωμένο τους, την αυτόνομη πορεία τους και τη ζωή τους, με πιο χαρακτηριστικές από αυτές τις τρεις βιογραφικές ταινίες για τη Ρόζα Λούξεμπουργκ, τη Χίλντεγκαρντ του Μπίνγκεν και τη Χάνα Άρεντ. Το 2011 απέκτησε το δικό της αστέρι στη Λεωφόρο των Αστέρων στο Βερολίνο.

Από το 1971 μέχρι το 1991 ήταν παντρεμένη με τον Φόλκερ Σλέντορφ.

Τα τελευταία χρόνια ζει στο Παρίσι. Είναι καθηγήτρια κινηματογράφου στο European Graduate School / EGS.
Μπιλ Τόμσον

Ο Μπιλ Τόμσον ("Bill Thompson", 8 Ιουλίου 1913 – 15 Ιουλίου 1971) ήταν Αμερικανός ηθοποιός του ραδιοφώνου και ηθοποιός κινουμένων σχεδίων, του οποίου η καριέρα εκτείνεται από τη δεκαετία του 1930 έως και τον θάνατό του το 1971. Παρόλα αυτά, η καριέρα του διεκόπη, όταν κατατάχτηκε στο ναυτικό των ΗΠΑ, στον Δεύτερο Παγκόσμιο Πόλεμο. Αργότερα συμμετείχε και σε ταινίες της Walt Disney Animation Studios, όπως στην ταινία "Η Αλίκη στη Χώρα των Θαυμάτων", ως ο Κύριος Σνι. Ο Τόμσον πέθανε από σηπτικό σοκ, σε ηλικία, μόλις, 58 ετών. Επίσης, κατέχει ένα αστέρι στη Λεωφόρο της Δόξας στο Χόλιγουντ, για την προσφορά του στο ραδιόφωνο.
Χέδερ Έιντζελ

H Χέδερ Έιντζελ (αγγλικά: "Heather Angel", 9 Φεβρουαρίου 1909 - 13 Δεκεμβρίου 1986) ήταν Αμερικανό-Βρετανή ηθοποιός. Την καριέρα της την ξεκίνησε στο θέατρο, το 1926, στο The Old Vic. Το ντεμπούτο της στο Μπρόντγουεϊ το έκανε το 1937, με το έργο "Love of Women". Ενώ οι εμφανίσεις της στον κινηματογράφο ξεκίνησαν από τη Βρετανία, πριν ακόμα πάει στο Χόλιγουντ. Το κινηματογραφικό της ντεμπούτο, έγινε στην ταινία του 1931 "City of Song". Το 1944 συμμετείχε και στην ταινία του Άλφρεντ Χίτσκοκ "Στον ίσκιο του θανάτου". Παρόλα αυτά, δεν σημείωσε συμμετοχές τα επόμενα χρόνια στο Χόλιγουντ. Με εξαίρεση το "Η Αλίκη στη Χώρα των Θαυμάτων" και το "Πίτερ Παν," της Disney"." Επίσης εμφανίστηκε και στην τηλεόραση, όπως για παράδειγμα στην τηλεοπτική σειρά "Peyton Place".

Η Έιντζελ, το 1941, πολιτογραφήθηκε στις Ηνωμένες Πολιτείες της Αμερικής. Πέθανε από καρκίνο σε ηλικία 77 ετών στην Καλιφόρνια. Τέλος, κατέχει κι ένα αστέρι στη Λεωφόρο της Δόξας στο Χόλιγουντ, για την προσφορά της στον κινηματογράφο.
Λουκάς Αποστολίδης

Ο Λουκάς Αποστολίδης του Θωμά (3 Απριλίου 1951) είναι Έλληνας δικηγόρος και πολιτικός που διετέλεσε βουλευτής Βοιωτίας με το ΠΑΣΟΚ και υφυπουργός Εθνικής Άμυνας.
Βίρνα Φέλτον

Η Βίρνα Φέλτον (αγγλικά: "Verna Felton", 20 Ιουλίου 1890 - 14 Δεκεμβρίου 1966) ήταν Αμερικανίδα ηθοποιός, ιδιαίτερα γνωστή για τους ρόλους της σε ταινίες κινουμένων σχεδίων της Disney, όπως το "Ντάμπο", το "Σταχτοπούτα", το "Η Αλίκη στη Χώρα των Θαυμάτων", το "Η Λαίδη και ο Αλήτης", το "Η Ωραία Κοιμωμένη" και Το βιβλίο της ζούγκλας, ενώ είχε συμμετάσχει και στην τηλεοπτική σειρά "Φλίνστοουνς".

Αν και είχε και μερικούς ρόλους σε "live-action" ταινία, περισσότερο εμφανιζόταν στο ραδιόφωνο. Ήταν γνωστή για τη βραχνή φωνή της και για το σοβαρό της ύφος. Πέθανε από εγκεφαλικό σε ηλικία 76 ετών, μια μέρα πριν τον Ουώλτ Ντίσνεϋ.
United Artists

Η United Artists είναι Αμερικανικό στούντιο παραγωγής και διανομής κινηματογραφικών και τηλεοπτικών ταινιών καθώς και τηλεοπτικών σειρών. Ιδρύθηκε από τον Τσάρλι Τσάπλιν, την Μαίρη Πίκφορντ, τον Ντ. Γ. Γκρίφιθ και τον Ντάγκλας Φέρμπανκς, με την πρόθεση να ελέγχουν οι ίδιοι τις ταινίες που κάνουνε παρά να εξαρτώνται από τα μεγάλα στούντιο. Κήρυξε χρεωκοπία το 1980 εξαιτίας της κριτικής και εισπρακτικής αποτυχίας της ταινίας "Η Πύλη της Δύσεως" με συνέπεια να συγχωνευτεί με την MGM. Η United Artists επαναλειτούργησε τον Νοέμβριο του 2006 σε συνεργασία του Τομ Κρουζ και της Πόλα Γουόγκνερ μαζί με την Metro-Goldwyn-Mayer.
Π.Γ.Σ. Κισσαμικός

Ο Ποδοσφαιρικός Γυμναστικός Σύλλογος Κισσαμικός είναι αθλητικό σωματείο που δραστηριοποιείται στο άθλημα του ποδοσφαίρου. Ιδρύθηκε το 1926 και εδρεύει στην Κίσσαμο του νομού Χανίων της νήσου Κρήτης, στην Ελλάδα.

Ο Κισσαμικός είχε αγωνιστεί σε Δ΄ Εθνική και Γ΄ Εθνική , ενώ από το 2015 μέχρι το 2017 συμμετείχε στο επαγγελματικό πρωτάθλημα Β΄ Εθνικής. Το 2015 προχώρησε στη σύσταση Π.Α.Ε. με την επωνυμία Π.Α.Ε. Π.Γ.Σ. Κισσαμικός. Το 2017, η ΠΑΕ συγχωνεύτηκε με τον Α.Ο. Χανιά και τροποποίησε τον διακριτικό της τίτλο σε Π.Α.Ε. Α.Ο.Χ. Κισσαμικός και μετέφερε την αγωνιστική της έδρα στο Δημοτικό Γήπεδο Περιβολίων, χωρητικότητας 3.700 θεατών. Το καλοκαίρι του 2019 ανακοινώθηκε οτι ο διακριτικός τίτλος θα τροποποιηθεί εκ νέου σε Π.Α.Ε. Χανιά.
Νικόλαος Αγγελόπουλος

Ο Νικόλαος Αγγελόπουλος (28 Οκτωβρίου 1947) είναι Έλληνας πολιτικός, τέως βουλευτής της Νέας Δημοκρατίας, που διετέλεσε υφυπουργός.
Ασράφ Φαγιάντ

Ο Ασράφ Φαγιάντ (Ashraf Fayadh, στα αραβικά: اشرف فياض) (γεν. 1980) είναι ποιητής και εικαστικός με καταγωγή από την Παλαιστίνη, που γεννήθηκε και ζει στη Σαουδική Αραβία. Έχει επιμεληθεί εκθέσεις τέχνης της Σαουδικής Αραβίας τόσο στη γενέτειρά του όσο και σε ευρωπαϊκές χώρες και είχε ενεργή συμμετοχή στη βρετανοαραβική καλλιτεχνική οργάνωση, "Edge of Arabia". Είναι επίτιμο μέλος του γερμανικού PEN (που είναι μέλος του "PEN International").

Τον Αύγουστο του 2013 συνελήφθη από τη θρησκευτική αστυνομία της Σαουδικής Αραβίας με την κατηγορία ότι έβρισε τον Θεό και τον προφήτη Μωάμεθ, ότι προσέβαλε το κράτος της Σαουδικής Αραβίας και ότι μοίραζε ένα βιβλίο με ποιήματα του που προωθούν την αθεΐα. Ο ίδιος υποστήριξε ότι η σύλληψή του έγινε μετά από μια αντιπαράθεση, σχετικά με τη σύγχρονη τέχνη, που είχε σε ένα καφέ της πόλης Άμπχα, με έναν άλλο καλλιτέχνη. Αργότερα αφέθηκε ελεύθερος με εγγύηση αλλά συνελήφθη ξανά την 1η Ιανουαρίου του 2014.
Το 2014 καταδικάστηκε σε κάθειρξη τεσσάρων ετών και 800 βουρδουλιές, για την κατηγορία της «αποκλίνουσας συμπεριφοράς». Στην απόφαση αυτή ασκήθηκε έφεση και στις 17 Νοεμβρίου του 2015 του επιβλήθηκε η θανατική ποινή.

Τον Ιανουάριο του 2016 έγιναν σε δεκάδες χώρες εκδηλώσεις υποστήριξης του Φαγιάντ και οι διοργανωτές του Διεθνούς Φεστιβάλ Λογοτεχνίας του Βερολίνου, έστειλαν μια επιστολή–έκκληση, στον Πρόεδρο των Η.Π.Α Μπάρακ Ομπάμα, στον πρωθυπουργό της Μεγάλης Βρετανίας Ντέιβιντ Κάμερον και στον Γερμανό υπουργό Εξωτερικών, με την οποία ζητούσαν την παρέμβαση τους για να μην εκτελεστεί ο Ασράφ Φαγιάντ. Την επιστολή αυτή υπέγραψαν μεταξύ άλλων ο Ορχάν Παμούκ και ο Μάριο Βάργκας Λιόσα. Επίσης, επιστολή με την οποία ζητούσαν την απελευθέρωση του 35χρονου ποιητή έστειλαν στις αρχές της Σαουδικής Αραβίας οργανώσεις από διάφορες χώρες, που συμμετέχουν στο PEN International.

Τελικά τον Φεβρουάριο του 2016 η θανατική ποινή, που είχε επιβληθεί στον Ασράφ Φαγιάντ, μετατράπηκε σε κάθειρξη 8 ετών και 800 βουρδουλιές. Σύμφωνα με την απόφαση αυτή ο Φαγιάντ θα πρέπει επίσης να δηλώσει την μετάνοιά του στα επίσημα μέσα ενημέρωσης.
Νικόλαος Χατζίσκος

Ο Νικόλαος Χατζίσκος ήταν Έλληνας πολιτικός. Γεννήθηκε στη Λαμία το 1850, καταγόμενος από σημαντική οικογένεια της περιοχής. Ο πατέρας του, Δημήτριος Χατζίσκος, ήταν αγωνιστής κατά την Επανάσταση και στη συνέχεια πολιτικός που διετέλεσε βουλευτής και γερουσιαστής. Η μητέρα του ήταν ανιψιά του Ιωάννη Κωλέττη και συμπεριλαμβανόταν στις κυρίες επί των τιμών της βασιλικής αυλής. Και τα δύο αδέλφια του, ο Ιωάννης που ήταν δικηγόρος και ο Κωνσταντίνος που ήταν γιατρός, συμμετείχαν στην ενεργό πολιτική ζωή και είχαν εκλεγεί βουλευτές.

Ο Νικόλαος σπούδασε νομικά στο Πανεπιστήμιο Αθηνών και στο Παρίσι. Επέστρεψε στην Ελλάδα και ασχολήθηκε με τη δικηγορία. Σύντομα, ακολουθώντας την οικογενειακή παράδοση, ασχολήθηκε με την πολιτική. Έθεσε υποψηφιότητα για βουλευτής στην επαρχία Καλαμπάκας, όμως, και όχι στη Φθιώτιδα όπου εκλεγόταν ο αδελφός του. Το 1881 και το 1885 δεν κατάφερε να εκλεγεί, γι' αυτό και για ένα διάστημα εντάχθηκε στο διπλωματικό σώμα και ανέλαβε καθήκοντα γενικού πρόξενου στη Μασσαλία.

Επανήλθε στην πολιτική λίγα χρόνια αργότερα, όταν ο αδελφός του αποσύρθηκε. Εκπροσώπησε την εκλογική του περιφέρεια στην εθνική αντιπροσωπεία για μεγάλο διάστημα από το 1890 έως το 1910, ενώ υπήρξε πληρεξούσιος και κατά τη διπλή Αναθεωρητική Βουλή του 1910.

Πρόεδρος της Βουλής αναδείχθηκε κατά τη δεύτερη εκλογική θητεία του στη συνεδρίαση της 15ης Δεκεμβρίου 1903. Εκλέχθηκε και πάλι πρόεδρος της Βουλής κατά τη συνεδρίαση της 5ης Μαΐου 1904.

Πέραν της πολιτικής ασχολήθηκε με την ποίηση και την πεζογραφία, ακόμα και τη μετάφραση. Διετέλεσε γενικός γραμματέας του φιλολογικού συλλόγου «Παρνασσός», ενώ για μικρό διάστημα εξέδιδε το περιοδικό "Χελιδών".

Πέθανε στην Αθήνα τον Μάρτιο του 1917.
Χάινριχ Γιουνγκ

Ο Χάινριχ Γιουνγκ (Heinrich Wilhelm Ewald Jung, 4 Μαΐου 1876, Έσσεν – 12 Μαρτίου 1953, Χάλλε (Ζάαλε)) ήταν Γερμανός μαθηματικός ο οποίος ειδικεύτηκε στην γεωμετρία και την αλγεβρική γεωμετρία.
Μεγάλος Καύκασος

Ο Μεγάλος Καύκασος (Ρωσικά: Большой Кавказ, Αζερμπαϊτζανικά: Böyük Qafqaz, Γεωργιανά: დიდი კავკასიონი, απαντάται και ως «Caucasus Major») είναι η κύρια οροσειρά του Καυκάσου.

H οροσειρά εκτείνεται για περίπου 1.200 χιλιόμετρα από τα δυτικά-βορειοδυτικά προς τα ανατολικά-νοτιοανατολικά, μεταξύ της χερσονήσου του Ταμάν στη Μαύρη θάλασσας και της χερσονήσου Αμπσερόν της Κασπίας. Επίσης, εκτείνεται από τον δυτικό Καύκασο στην περιοχή του Σότσι έως τη βορειοανατολική ακτή της Μαύρης Θάλασσας, φθάνοντας σχεδόν στο Μπακού στην Κασπία.

Η σειρά χωρίζεται παραδοσιακά σε τρία μέρη που σχετίζονται με τη βόρεια, την νότια μακροκλιτύ, της οροσειράς και το κεντρικό τμήμα:
*δυτικός Καύκασος, από τη Μαύρη θάλασσα έως το Ελμπρούς.
*κεντρικός Καύκασος, από το Ελμπρούς έως το Καζμπέκ.
*ανατολικός Καύκασος, από το Καζμπέκ έως την Κασπία.

Στον δυτικό Καύκασο όπου το κλίμα είναι περισσότερο υγρό, τα βουνά είναι γεμάτα δάση (φυλλοβόλα δάση έως τα 1.500 μ., κωνοφόρα δάση έως τα 2.500 μ. και λιβάδια στην αλπική ζώνη). Στο ξηρότερο κλίμα του ανατολικού Καυκάσου, τα όρη είναι άδενδρα.
Δημήτριος Τσαμαδός

Ο Δημήτριος Τσαμαδός ήταν Υδραίος αγωνιστής και πολιτικός της επαναστατικής περιόδου. Το 1826 έλαβε μέρος ως πληρεξούσιος στην πρώτη φάση της Γ΄ Εθνοσυνέλευσης. Μετά την πτώση του Μεσολογγίου, ορίστηκε μέλος της Διοικητικής Επιτροπής της Ελλάδος, η οποία με πρόεδρο τον Ανδρέα Ζαΐμη κλήθηκε να αντιμετωπίσει τις δύσκολες και επείγουσες συνθήκες της συγκυρίας. Η Επιτροπή ζήτησε να εγγυηθεί η Αγγλία τον επώδυνο συμβιβασμό που θα μετέτρεπε τους Έλληνες σε φόρου υποτελείς στους Οθωμανούς.

Στη διάρκεια της κυβερνητικής θητείας του Καποδίστρια, ο Τσαμαδός διετέλεσε μέλος της Γερουσίας απ το Νοέμβριο του 1829, ενώ ανέλαβε και τα καθήκοντα του προέδρου του σώματος τον Ιούνιο του 1830, μετά την παραίτηση του Γεωργίου Σισίνη. Παρέμεινε έως το τέλος αφοσιωμένος στον Καποδίστρια. Μάλιστα το Δεκέμβριο του 1831, μετά από τη δολοφονία του Κυβερνήτη, εξελέγη πρόεδρος της Ε΄ Εθνοσυνέλευσης η οποία διεξήχθη στο Άργος (5-9 Δεκεμβρίου 1831) και το Ναύπλιο (15 Δεκεμβρίου 1831 - 17 Μαρτίου 1832) και ανακήρυξε ως «πρόεδρο της ελληνικής κυβερνήσεως» τον Αυγουστίνο Καποδίστρια. Ο Τσαμαδός ήταν από εκείνους που προσπάθησαν –παρά τη δυσμενή συγκυρία– να αποτρέψουν τον επερχόμενο εμφύλιο πόλεμο. Πολιτεύτηκε πάντοτε με πνεύμα επιείκειας και πειθούς έναντι των συνταγματικών, των πολιτικών δηλαδή αντιπάλων της καποδιστριακής παράταξης. Αργότερα, από το Σεπτέμβριο του 1835, υπήρξε μέλος του Συμβουλίου της Επικρατείας που ίδρυσε ο Όθωνας.
Οι λογχοφόροι της Βεγγάλης

Η ταινία "Οι λογχοφόροι της Βεγγάλης" (πρωτότυπος τίτλος The Lives of a Bengal Lancer) είναι επική δραματική περιπέτεια παραγωγής 1935 σε σκηνοθεσία Χένρι Χάθαγουεϊ. Πρωταγωνιστές της ταινίας είναι οι Γκάρι Κούπερ, Φράντσο Τόουν, Ρίτσαρντ Κρόμγουελ και Γκάι Στάντινγκ. Η ταινία έλαβε επτά υποψηφιότητες για Όσκαρ, μεταξύ των οποίων και για Όσκαρ Καλύτερης Ταινίας και βραβεύτηκε με ένα.
NGC 5728

O NGC 5728 είναι σπειροειδής γαλαξίας τύπου Sab o οποίος βρίσκεται στον αστερισμό του Ζυγού. Έχει γωνιακή έκταση 3.1 "x 1.8" και φαινόμενο μέγεθος 11,4mag. Τον ανακάλυψε ο αστρονόμος Ουίλιαμ Χέρσελ (William Herschel) στις 7 Μαΐου του 1787.
NGC 223

Ο NGC 223 είναι σπειροειδής γαλαξίας στον αστερισμό Κήτος. Απέχει περίπου 240 εκατομμύρια έτη φωτός από το ηλιακό σύστημα και έχει διάμετρο της τάξεως των 30.000 ετών φωτός. Τον ανακάλυψε ο αστρονόμος Τζωρτζ Φίλιπς Μποντ (George Phillips Bond) στις 5 Ιανουαρίου 1853 και ανεξάρτητα από αυτόν εκ νέου ο Χάινριχ ντ' Αρέ (Heinrich Louis d’Arrest). 
Το 1890 τον περιέγραψε επίσης ο Λιούις Α. Σουίφτ (Lewis A. Swift).
Δάσμων ο Κορίνθιος

Ο Δάσμων ο Κορίνθιος (8ος αιώνας π.Χ.) ή Δέσμων, ήταν αρχαίος Έλληνας ολυμπιονίκης με καταγωγή από τον Κόρινθο, ο οποίος στέφθηκε νικητής στο αγώνισμα του σταδίου κατά τους 14ους ολυμπιακούς αγώνες της αρχαιότητας που διεξήχθησαν το 724 π.Χ.
Γεώργιος Παπαχατζής

Ο Γεώργιος Παπαχατζής (1905, Χαλκίδα – 1991, Αθήνα) ήταν Έλληνας νομικός.
Δημοσθένης Βουβαλούδης

Ο Δημοσθένης Βουβαλούδης (25 Φεβρουαρίου 1929 - 8 Φεβρουαρίου 2016), του Γεωργίου και της Αρχοντίας, ήταν Έλληνας γιατρός, κλινικάρχης και πολιτικός. Διετέλεσε βουλευτής Μαγνησίας από το 1989 ως το 1993.
NGC 5734

Ο NGC 5734 είναι σπειροειδής γαλαξίας στον αστερισμό Ζυγού. Τον ανακάλυψε ο αστρονόμος Φράνσις Ληβένγουορθ (Francis Preserved Leavenworth) το 1851 και αργότερα τον κατέγραψε ο Γιόχαν Ντράιερ (Johan Dreyer) στο Νέο Γενικό Κατάλογο.
Τζακ Κίννι

Ο Τζακ Κίννι (αγγλικά: "Jack Kinney", 29 Μαρτίου 1909 - 9 Φεβρουαρίου 1992) ήταν Αμερικανός σκηνοθέτης κινούμενων σχεδίων (animator) , σκηνοθέτης και παραγωγός ταινιών μικρού μήκους κινουμένων σχεδίων. Την καριέρα του την ξεκίνησε το 1931 στη Disney, ως animator σε διάφορες ταινία μικρού μήκους. Αργότερα, έγινε και σκηνοθέτης και ως τέτοιος συμμετείχε στο "Πινόκιο" και στο "Ντάμπο", μεταξύ άλλων. Ενώ μία από τις πιο γνωστές σκηνοθετικές δουλειές του έγινε στο "Der Fuehrer's Face", μία ταινία μικρού μήκους, που έλαβε και βραβείο Όσκαρ Καλύτερης Μικρού Μήκους Ταινία Κινουμένων Σχεδίων.

Ο Κίννι κυκλοφόρησε το 1988, και ένα μικρό βιβλίο απομνημονευμάτων, ονόματι "Walt Disney and Assorted Other Characters: An Unauthorized Account of the Early Years at Disney's". Πέθανε στην Καλιφόρνια, σε ηλικία 82 ετών.
Οξύθεμις ο Κορωναίος

Ο Οξύθεμις ο Κορωναίος (8ος αιώνας π.Χ.) ήταν αρχαίος Έλληνας ολυμπιονίκης με καταγωγή από την Κορώνη Αρκαδίας ή Κορώνη Μεσσηνίας ή Κορώνεια Βοιωτίας ο οποίος στέφθηκε νικητής στο αγώνισμα του σταδίου κατά τους 12ους (732 π.Χ.) ολυμπιακούς αγώνες της αρχαιότητας. Κατά τον Φλάβιο Φιλόστρατο η καταγωγή του ήταν από τις Κλεωνές (αδιευκρίνιστο εάν πρόκειται για Αργολίδας ή Χαλκιδικής), ενώ ο ιστορικός και επιγραφολόγος Λουίτζι Μορέτι τον αναφέρει επίσης ως "Κλεωναίο" (της Αργολίδας), επισημαίνοντας ότι αναφέρεται και ως "Κορωναίος" κάτι που απορρίπτει πως ισχύει -στην περίπτωση της Κορώνειας Βοιωτίας- καθώς οι συμμετοχές στους ολυμπιακούς αγώνες δεν είχαν εξαπλωθεί με αθλητές που προέρχονταν πέρα από την Κόρινθο και τα όρια της Πελοποννήσου κατά την περίοδο εκείνη, εκτός και αν πρόκειται για την αρχαία Κορώνη της Αρκαδίας, και όχι την γνωστότερη Κορώνη της Μεσσηνίας -άποψη που είχε υποστηρίξει ο Ούλριχ Βιλαμόβιτς- καθώς υπάρχει πληρότητα πληροφοριών για όλους τους Μεσσήνιους ολυμπιονίκες της περιόδου.

Ο "Α.Ο. Οξύθεμις Χαλκιδικής" ο οποίος συμμετέχει στα πρωταθλήματα αγωνίσματα στίβου στην Ελλάδα πήρε την ονομασία του από τον αρχαίο ολυμπιονίκη.
Πώλος ο Επιδαύριος

Ο Πώλος ο Επιδαύριος (8ος αιώνας π.Χ.), ήταν αρχαίος Έλληνας ολυμπιονίκης με καταγωγή από την Επίδαυρο, ο οποίος στέφθηκε νικητής στο αγώνισμα του σταδίου κατά τους 17ους (712 π.Χ.) ολυμπιακούς αγώνες της αρχαιότητας.
Σχαρά

Η κορυφή Σχαρά (Γεωργιανά: შხარა), είναι το υψηλότερο σημείο της Γεωργίας. Βρίσκεται στην περιοχή Σβανέτι κατά μήκος των ρωσικών συνόρων, 88 χιλιόμετρα (55 μίλια) βόρεια της δεύτερης μεγαλύτερης πόλης της Γεωργίας Κουτάισι. Η κορυφή βρίσκεται στο κεντρικό τμήμα του Μεγάλου Καυκάσου, της ομώνυμης οροσειράς νότια-ανατολικά του όρους Ελμπρούς, του υψηλότερου βουνό της Ευρώπης. Η Σχαρά είναι η τρίτη υψηλότερη κορυφή στον Καύκασο, ακριβώς πίσω από το Ντιχ-Τάου.
Τ. Χι

Ο Τ. (Θόρντον) Χι (αγγλικά: ""T." (Thornton) Hee", 26 Μαρτίου 1911 - 30 Οκτωβρίου 1988) ήταν Αμερικανός animator, σκηνοθέτης και καθηγητής. Δίδασκε τον σχεδιασμό χαρακτήρων και καρικατούρων. Πάντα, αναφερόταν ως Τ. Χι ("T. Hee"). Αρχικά εργάσθηκε στην Warner Bros. Cartoons, από το 1935 έως το 1936, ως σχεδιαστής χαρακτήρων. Γύρω στο 1937 εντάχθηκε στη Disney. Ίσως η πιο γνωστή του δουλειά να έγινε το 1940 στην ταινία "Φαντασία". Με την απεργία των animator της Disney, το 1941 έφυγε. Όμως επέστρεψε δύο φορές μία μέχρι το 1946 και άλλη μία μεταξύ το 1958 και το 1961. Παράλληλα, εργάστηκε και στην εταιρεία UPA, μεταξύ το 1951 και το 1958, αλλά και στην Terrytoons μεταξύ το 1961 και το 1963.
Τέλλις ο Σικυώνιος

Ο Τέλλις ο Σικυώνιος (8ος αιώνας π.Χ.), ήταν αρχαίος Έλληνας ολυμπιονίκης με καταγωγή από τη Σικυώνα, ο οποίος στέφθηκε νικητής στο αγώνισμα του σταδίου κατά τους 18ους ολυμπιακούς αγώνες της αρχαιότητας (708 π.Χ.).
Αουρέλιους Μπατάλια

Ο Αουρέλιους Μπατάλια (αγγλικά: "Aurelius Battaglia", 16 Ιανουαρίου 1910 - 29 Μαΐου 1984) ήταν Αμερικανός εικονογράφος, τοιχογράφος, σεναριογράφος και σκηνοθέτης. Ήταν γιος του Τζουζέπε και Κοντσέτα Μπατάλια, οι οποία είχαν μεταναστεύσει από την Ιταλία στις ΗΠΑ. Αργότερα, παρακολούθησε και μαθήματα στο Corcoran School of the Arts and Design. Μάλιστα, αποφοίτησε εκεί ως ένας από τους πιο υποσχόμενους μαθητές της σχολής, κερδίζοντας δε και 50 δολάρια σε έναν διαγωνισμό της. Επίσης, εργάστηκε και στη Disney, μεταξύ το 1937 και 1941. Συμμετέχοντας στις ταινίας "Ντάμπο", "Φαντασία" και "Πινόκιο", στην οποία πιστώνεται και ως σεναριογράφος.
Λάμπις ο Λακεδαιμόνιος

Ο Λάμπις ο Λακεδαιμόνιος (8ος αιώνας π.Χ.), ήταν αρχαίος Έλληνας ολυμπιονίκης με καταγωγή από τη Σπάρτη, ο οποίος στέφθηκε νικητής στο αγώνισμα του πένταθλου κατά τους 18ους ολυμπιακούς αγώνες της αρχαιότητας (708 π.Χ.). Σε αυτούς τους Ολυμπιακούς εισήχθηκε το πένταθλο (αλλά και η πάλη) ως ολυμπιακό άθλημα και ο Λάμπις ήταν ο πρώτος ολυμπιονίκης στο άθλημα αυτό
Μένος ο Μεγαρεύς

Ο Μένος ο Μεγαρεύς (8ος/7ος αιώνας π.Χ.), ήταν αρχαίος Έλληνας ολυμπιονίκης με καταγωγή από τα Μέγαρα, ο οποίος στέφθηκε νικητής στο αγώνισμα του σταδίου κατά τους 19ους (704 π.Χ.) ολυμπιακούς αγώνες της αρχαιότητας.
NGC 5713

Ο NGC 5713 είναι ραβδωτός σπειροειδής γαλαξίας ο οποίος βρίσκεται στον αστερισμό Παρθένο και απέχει περίπου 82 εκατομμύρια έτη φωτός από το ηλιακό σύστημα. Αλληλεπιδρά βαρυτικά με τον γειτονικό γαλαξία NGC 5719. Ο αστρονόμος Ουίλιαμ Χέρσελ ανακάλυψε τον NGC 5713 στις 11 Απριλίου 1787.
Ίκαρος ο Υπερήσιος

Ο Ίκαρος ο Υπερήσιος (8ος/7ος αιώνας π.Χ.) ή Ικάριος, ήταν αρχαίος Έλληνας ολυμπιονίκης με καταγωγή από την Υπερησία, ο οποίος στέφθηκε νικητής στο αγώνισμα του σταδίου κατά τους 23ους (688 π.Χ.) ολυμπιακούς αγώνες της αρχαιότητας.
Πάγων ο Θηβαίος

Ο Πάγων ο Θηβαίος (8ος/7ος αιώνας π.Χ.) ή Παγώνδας, ήταν αρχαίος Έλληνας ολυμπιονίκης με καταγωγή από τη Θήβα, ο οποίος στέφθηκε νικητής στο αγώνισμα του τέθριππου κατά τους 25ους (680 π.Χ.) ολυμπιακούς αγώνες της αρχαιότητας.
Δάιππος ο Κροτωνιάτης

Ο Δάιππος ο Κροτωνιάτης (7ος αιώνας π.Χ.), ήταν αρχαίος Έλληνας ολυμπιονίκης με καταγωγή από τον Κρότωνα, ο οποίος στέφθηκε νικητής στο αγώνισμα της πυγμαχίας κατά τους 27ους (672 π.Χ.) ολυμπιακούς αγώνες της αρχαιότητας.
Κοστάν-Τάου

Η κορυφή Κοστάν-Τάου (; Καρατσάι-Μπαλκάρ: Къоштан-тау, σημαίνει "δίδυμο βουνό", ) είναι η υψηλότερη κορυφή (5.144 μ.) του ορεινού όγκου του κεντρικού Καυκάσου, στη Δημοκρατία του Καμπαρντίνο-Μπαλκάρια της Ρωσίας, κοντά στα σύνορα με τη Γεωργία και συμπεριλαμβάνεται στον μεγάλο Καύκασο. 

Το Κοστάν βάσει υψομέτρου είναι το τέταρτο υψηλότερο βουνό της Ευρώπης. Είναι το ένα από τα δύο «αδέλφια του Μπεζένγκι» που σημειώνει το ανατολικό άκρο του βόρειου ορεινού όγκου. Ο άλλος αδελφός είναι το Ντιχ-Τάου, στο δυτικό άκρο της οροσειράς και δεύτερη υψηλότερη ευρωπαϊκή κορυφή. Το βουνό είναι πυραμιδοειδές στο σχήμα.
Ευρύβατος ο Λουσιεύς

Ο Ευρύβατος ο Λουσιεύς (8ος αιώνας π.Χ.), ήταν αρχαίος Έλληνας ολυμπιονίκης ο οποίος στέφθηκε νικητής στο αγώνισμα της πάλης κατά τους 18ους ολυμπιακούς αγώνες της αρχαιότητας (708 π.Χ.). Σε αυτούς τους Ολυμπιακούς εισήχθηκε η πάλη (αλλά και το πένταθλο) ως ολυμπιακό άθλημα και ο Ευρύβατος ήταν ο πρώτος ολυμπιονίκης στο άθλημα αυτό.

Ο σοφιστής του 3ου αιώνα μ.Χ. Φλάβιος Φιλόστρατος τον αναφέρει ως "Λουσιέα" ("Λουσιεύς") σε αντιδιαστολή με τον Λάμπι τον οποίο αναφέρει αμέσως μετά και προσδιορίζει ως Λακεδαιμόνιο, ενώ προσδιορίζει πως ο Ευρύβατος αναφέρεται και ως Σπαρτιάτης.Πιθανώς η διαφοροποίηση αυτή να οφείλεται στην αρχαία πόλη Λουσοί της Αρκαδικής Αζανίας ή στον ποταμό Λούσιο ο οποίος περνούσε από την Αρκαδία, και έτσι φαίνεται να προτείνεται πως ο Ευρύβατος καταγόταν από την περιοχή της Αρκαδίας κοντά στον ποταμό, άποψη που φέρεται να θεωρεί πολύ πιθανή και ο ιστορικός του 20ού αιώνα Λουίτζι Μορέτι παρότι έχει καταγεγραμμένο και ο ίδιος τον Ευρύβατο ως Σπαρτιάτη.
Εύρυβος ο Αθηναίος

Ο Εύρυβος ο Αθηναίος (7ος αιώνας π.Χ.) ή Ευρυβάτης ή Ευρύβοτος ήταν αρχαίος Έλληνας ολυμπιονίκης από την Αθήνα ο οποίος αναδείχτηκε ολυμπιονίκης στο αγώνισμα του σταδίου κατά τους 27ους (672 π.Χ.) ολυμπιακούς αγώνες της αρχαιότητας.

Πιθανώς είναι το ίδιο πρόσωπο με τον δισκοβόλο Ευρυβότα του οποίου η αναπαράσταση βρισκόταν στο κιβώτιο του Κύψελου, το οποίο είχε προσφερθεί ως ανάθημα στην Ολυμπία τον 7ο αιώνα π.Χ. και διασώζονταν έως και τον 2ο αιώνα μ.Χ. όταν ο γεωγράφος Παυσανίας εξέτασε λεπτομερώς το κιβώτιο. Ο Παυσανίας δεν αναφέρει ρητά πως ο δισκοβόλος Ευρυβότας είναι το ίδιο άτομο με τον Εύρυβο, ωστόσο οι μεταγραφές των ονομασιών τις οποίες παραδίδει ο Παυσανίας δείχνουν την επίδραση στοιχείων της δωρικής διαλέκτου και ίχνη μετατροπής στην Κορινθιακή εκδοχή του ελληνικού αλφάβητου. Η εξιστόρηση του Παυσανία λέει πως σύμφωνα με τον μύθο ο Κύψελος πήρε την ονομασία του από το κιβώτιο στο οποίο είχε κλειστεί -"κυψέλη" στα αρχαία ελληνικά-, ωστόσο η περίοδος όπου έζησε ο Κύψελος συμπίπτει με την εποχή όπου ο Εύρυβος έγινε ολυμπιονίκης.

Ο ιστορικός του 1ου αιώνα π.Χ. Διονύσιος ο Αλικαρνασσεύς, ονομάζει τον νικητή του σταδίου στους 27ους αγώνες ως Ευρυβάτη, και αναφέρει τον Λεόστρατο ως άρχοντα των Αθηνών την εποχή εκείνη.
Μάρκος ο Αντιοχεύς

Ο Μάρκος ο Αντιοχεύς (γιος του Δείδα, 1ος αιώνας μ.Χ.) ήταν αρχαίος Έλληνας ολυμπιονίκης με καταγωγή από την Αντιόχεια, ο οποίος στέφθηκε νικητής στο αγώνισμα της πάλης παίδων κατά τους 219ους (97 μ.Χ.) ολυμπιακούς αγώνες της αρχαιότητας. Η στήλη με την αναγραφή της αφιέρωσης του βρέθηκε στην Ολυμπία όπου και διασώζεται έως σήμερα.
Γιάκομπ φαν Λάτχεμ

Ο Γιάκομπ φαν Λάτχεμ (φλαμανδικά: Jacob Van Lathem, γνωστός και ως Jacques van Lathem ή Jacob van Laethem, 1470 - 1528) ήταν Φλαμανδός ζωγράφος της εποχής της πρώιμης φλαμανδικής ζωγραφικής.
Τζέισον Μπόναμ

Ο Τζέισον Μπόναμ (αγγλ. Jason Bohnam) είναι Βρετανός ντράμερ της ροκ μουσικής, ο οποίος έχει συνεργαστεί με ονόματα όπως οι UFO, Foreigner, Black Country Communion, κ.α.. Είναι υιός του αποθανόντα Τζον Μπόναμ, ντράμερ των Led Zeppelin, με τους οποίους ο Τζέισον Μπόναμ εμφανίστηκε στην συναυλία τους στο "The O2 Arena" του Λονδίνου το 2007, σε μία εμφάνιση αφιερωμένη στη μνήμη του Αχμέτ Ερτεγκάν, ιδρυτή της "Atlantic Records".
Κωνσταντίνος Τριαρίδης

Ο Κωνσταντίνος Τριαρίδης του Αθανασίου (1938 - 27 Ιουνίου 2012) ήταν Έλληνας ιατρός, πανεπιστημιακός και πολιτικός, που διετέλεσε βουλευτής Κιλκίς με το ΠΑΣΟΚ και υπουργός Μακεδονίας - Θράκης στην τελευταία κυβέρνηση του Ανδρέα Παπανδρέου (1993 - 1996).
Πόπλιος Αίλιος Αρτεμάς

Ο Πόπλιος Αίλιος Αρτεμάς (1ος αιώνας μ.Χ.) ήταν αρχαίος ολυμπιονίκης με καταγωγή από την Λαοδίκεια -άγνωστο ποια από όλες- ο οποίος στέφθηκε νικητής στο αγώνισμα των κηρύκων παίδων κατά τους 229ους (137 μ.Χ.) ολυμπιακούς αγώνες της αρχαιότητας. Η στήλη με την αναγραφή της αφιέρωσης του βρέθηκε στην Ολυμπία όπου και διασώζεται έως σήμερα, και τον μνημονεύει ως περιοδονίκη με παράλληλες νίκες στα Ίσθμια, Πύθια και Νέμεα, καθώς και τα Παναθήναια και τα Καπιτώλια και με πολλές νίκες και διακρίσεις και σε άλλες πόλεις.
Ενρίκο Ντε Νίκολα

Ο Ενρίκο Ντε Νίκολα (ιταλικά: "Enrico De Nicola") ήταν ένας Ιταλός νομικός, δημοσιογράφος, πολιτικός και ως προσωρινός ανώτατος άρχοντας της Ιταλίας, υπήρξε ο πρώτος Πρόεδρος της Ιταλικής Δημοκρατίας.

Γεννήθηκε στη Νάπολη στις 9 Νοεμβρίου 1877. Σπούδασε στο Πανεπιστήμιο της Νάπολης, αποφοιτώντας το 1896, και έγινε ένας από τους σπουδαιότερους δικηγόρους της Ιταλίας. Το 1909 εξελέγη για πρώτη φορά βουλευτής και την περίοδο 1913-1921 υπηρέτησε σε μικρές κυβερνητικές θέσεις, ωστόσο με την έλευση του φασισμού αποσύρθηκε από την πολιτική ζωή. Στις 26 Ιουνίου 1920 εξελέγη Πρόεδρος της Βουλής των Αντιπροσώπων, αξίωμα που διατήρησε μέχρι τον Ιανουάριο του 1924. Το 1929 διορίστηκε γερουσιαστής από το Βασιλιά Βίκτωρα Εμμανουήλ Γ΄, όμως αρνήθηκε να αναλάβει τα καθήκοντά του και δεν έλαβε ποτέ μέρος στις εργασίες της Συνέλευσης.

Απασχολημένος με τη δικηγορική του καριέρα, έδειξε ενδιαφέρον για την πολιτική μετά την πτώση του ιταλικού φασισμού. Καθώς η χώρα είχε καταργήσει τη μοναρχία, ο Ντε Νίκολα εξελέγη στις 28 Ιουνίου 1946 από τη Συντακτική Εθνοσυνέλευση της Ιταλίας στη θέση του προσωρινού ανώτατου άρχοντα, με ποσοστό 80% των ψήφων. Με την εκλογή του αντικαθιστούσε τον Αλτσίντε ντε Γκάσπερι.

Στις 25 Ιουνίου 1947 ο Ντε Νίκολα παραιτήθηκε από τη θέση του, επικαλούμενος λόγους υγείας, αλλά η Συντακτική Εθνοσυνέλευση αμέσως τον επανεξέλεξε την επόμενη μέρα, καθώς αναγνώρισε στην πράξη του σημάδια ευγένειας και ταπεινότητας. Όταν το ιταλικό Σύνταγμα τέθηκε σε ισχύ, την 1η Ιανουαρίου 1948, ονομάστηκε "Πρόεδρος της Ιταλικής Δημοκρατίας". Τελικά αρνήθηκε να είναι υποψήφιος για τις εκλογές του επόμενου Μαΐου, στις οποίες εξελέγη Πρόεδρος ο Λουίτζι Εϊνάουντι. Το 1956 ονομάστηκε δια βίου γερουσιαστής ως πρώην αρχηγός του κράτους, και αργότερα εξελέγη Πρόεδρος της Γερουσίας και του Συνταγματικού Δικαστηρίου. Πέθανε στις 1 Οκτωβρίου 1959 στο Τόρρε ντελ Γκρέκο της επαρχίας της Νάπολης.
Αλεξάντρ Ντελ Βαλ

O Αλεξάντρ Ντελ Βαλ (γαλλ. Alexandre del Valle), γεννήθηκε στις 6 Σεπτεμβρίου 1969 στη Μασσαλία (Γαλλία), είναι Γάλλος συγγραφέας και αναλυτής της γεωπολιτικής του σύγχρονου Ισλάμ.
Χριστιανική Αδελφότητα Νέων

thumb|150px|Λογότυπο της Παγκόσμιας Συμμαχίας (World Alliance), Αρχείο ΧΑΝ (YMCA), Γενεύη.

Η Χριστιανική Αδελφότητα Νέων (ΧΑΝ, αγγλικά: "Young Men's Christian Association", YMCA) είναι μια παγκόσμια οργάνωση που εδρεύει στη Γενεύη της Ελβετίας, με περισσότερους από 57 εκατομμύρια δικαιούχους από 125 εθνικές οργανώσεις. Ιδρύθηκε στις 6 Ιουνίου του 1844 από τον Τζορτζ Ουίλιαμς στο Λονδίνο και έχει ως στόχο να θέσει τις χριστιανικές αρχές στην πράξη με την ανάπτυξη ενός υγιούς «σώματος, νου και πνεύματος». Αυτές οι τρεις αρχές αντικατοπτρίζονται από τις πλευρές του κόκκινου τριγώνου που αποτελεί κυρίαρχο στοιχείο των λογότυπων των κατά τόπους οργανώσεων ΧΑΝ.
Μαρίνους φαν Ρέιμερσβαλε

Ο Μαρίνους φαν Ρέιμερσβαλε (φλαμανδικά: Marinus Claeszoon van Reymerswaele (περ. 1490 - περ. 1546) ήταν Φλαμανδός ζωγράφος, από την ολλανδική Φλάνδρα, της πρώιμης φλαμανδικής σχολής.


Ο ζωγράφος αργότερα πήρε το όνομα της πόλης Ρέιμερσβααλ της Ολλανδίας, όπου γεννήθηκε και εργάστηκε κατά την περίοδο 1533 - 1540. Στη συνέχεια μετακόμισε στην Χους, όπου και απεβίωσε περί το 1546. Είχε, επίσης, επονομαστεί Marinus de Seeu (=από τη Ζηλανδία, ολλανδική επαρχία). Σπούδασε στο Πανεπιστήμιο του Λέουβεν (1504) και εκπαιδεύτηκε ως ζωγράφος στην Αμβέρσα (1509). Το όνομά του έγινε γνωστό από μικρό αριθμό υπογεγραμμένων πινάκων, ενώ μεγαλύτερος αριθμός πινάκων χωρίς υπογραφή τού αποδίδεται με βάση τις ομοιότητες ύφους. Το έργο του αποτελείται από μικρό αριθμό θεμάτων, κυρίως εμπνευσμένων από έργα των Κουέντιν Μασσάις και Άλμπρεχτ Ντύρερ:
* Ο αργυραμοιβός και η σύζυγός του
* Δύο φοροσυλλέκτες
* Το γραφείο του δικηγόρου
* Η Κλήση του Ευαγγελιστή Ματθαίου
Μεγάλος αριθμός πινάκων με θέμα τους φοροσυλλέκτες έχει εσφαλμένα αποδοθεί στον Μαρίνους φαν Ρέιμερσβαλε. Τα θέματά του ήταν δημοφιλή κατά τον 16ο αιώνα και οι πίνακές του αντιγράφηκαν πολλές φορές.
Endless Pain

Endless Pain είναι ο τίτλος του πρώτου στούντιο άλμπουμ του γερμανικού thrash metal συγκροτήματος Kreator, το οποίο κυκλοφόρησε τον Οκτώβριο του 1985 μέσω της δισκογραφικής εταιρείας "Noise Records".

Στο συγκεκριμένο άλμπουμ, τα δύο ηγετικά μέλη των Kreator, Μίλε Πετρόζα και Γιούργκεν "Ventor" Ρέιλ, μοιράστηκαν τα φωνητικά. Η ηχογράφηση του δίσκου πραγματοποιήθηκε μέσα σε διάστημα δέκα ημερών, τον Μάρτιο του 1985, στο "Caet Studio" του Βερολίνου.

Οι κριτικές για το "Endless Pain" υπήρξαν μέτριες προς θετικές, με το "Allmusic" να του δίνει 2,5 αστέρια με άριστα τα πέντε, το "Sputnik Music" μέσο όρο βαθμολογιών 3,7 / 5, το "Metal Storm" 8,1 / 10 και το "Metal Archives" 87%.
Flag of Hate

Flag of Hate είναι ο τίτλος του πρώτου EP του γερμανικού thrash metal συγκροτήματος Kreator, το οποίο κυκλοφόρησε τον Αύγουστο του 1986 μέσω της δισκογραφικής εταιρείας "Noise Records".

Η ηχογράφηση του ΕΡ πραγματοποιήθηκε στο "Phoenix Studio" του Μπόχουμ το 1986.

Οι κριτικές για το ΕΡ υπήρξαν ανάμεικτες, με το "Allmusic" να το βαθμολογεί με δύο αστέρια με άριστα τα πέντε, αλλά το "Sputnik Music" να του δίνει μέσο όρο βαθμολογιών 3,9 / 5 και το "Metal Archives" 85%.
Γεώργιος Ρεμπάκος

Ο Γεώργιος Ρεμπάκος (1910 - 25 Μαΐου 1961), του Αντωνίου, ήταν Έλληνας πολιτικός.
Pleasure to Kill

Pleasure to Kill είναι ο τίτλος του δεύτερου στούντιο άλμπουμ του γερμανικού thrash metal συγκροτήματος Kreator, το οποίο κυκλοφόρησε το Νοέμβριο του 1986 μέσω της δισκογραφικής εταιρείας "Noise Records".

Ο Μίλε Πετρόζα έχει δηλώσει ότι κατά την σύνθεση των κομματιών εμπνεύστηκε από την αμερικάνικης παραγωγής ταινία "Ο άνθρωπος, αυτό το κτήνος" του 1978. Επίσης, αυτός ήταν ο πρώτος δίσκος του συγκροτήματος, στο εξώφυλλο του οποίου εμφανίστηκε η ανώνυμη, δαιμονικής μορφής μασκότ των Kreator.

Η ηχογράφηση του άλμπουμ πραγματοποιήθηκε στο στούντιο "Musiclab" του Βερολίνου, με παραγωγούς τον Χάρις Τζονς και τον Ραλφ Χούμπερτ.

Οι κριτικές για το άλμπουμ υπήρξαν θετικές, με το "Allmusic" ν το βαθμολογεί με τέσσερα αστέρια με άριστα τα πέντε, το "Sputnik Music" με μέσο όρο βαθμολογιών 4,2 / 5, το "Ultimate Guitar" με 9,4 / 10, το "Metal Storm" με 8,7 / 10 και το "Metal Archives" με 85%.
Σερζ Τελ

Ο Σερζ Τελ (Serge Telle, 5 Μαΐου 1955 - ) είναι Γάλλος αξιωματούχος και διπλωμάτης, κρατικός υπουργός του Μονακό από την 1η Φεβρουαρίου 2016.
Πέτρος Θηβαίος

Ο Πέτρος Θηβαίος (Αθήνα, 1867 - 20 Ιουλίου 1943) ήταν Έλληνας νομικός και πολιτικός.
Πέτρος Κόκκορος

Ο Πέτρος Κόκκορος (Κουκούλι Ιωαννίνων, 1898 – Ιωάννινα, 19 Μαΐου 1981) ήταν Έλληνας πανεπιστημιακός που διετέλεσε καθηγητής ορυκτολογίας και πρύτανης του Πανεπιστημίου Θεσσαλονίκης.
Μαχμούντ Αμπντούλ Ραούφ

Ο Μαχμούντ Αμπντούλ Ραούφ, γεννημένος στις 9 Μαρτίου 1969 στο Γκάλφπορτ του Μισισίπι με το όνομα Κρις Γουέιν Τζάκσον, είναι πρώην επαγγελματίας καλαθοσφαιριστής. Αγωνίστηκε για εννέα σεζόν στο ΝΒΑ, όντας ένας από τους πιο εύστοχους παίκτες στις ελεύθερες βολές, με ρεκόρ το ποσοστό 95,6% την σεζόν 1993-94.
Άρμεγμα

thumb|330x330px|Άρμεγμα αγελάδας με το χέρι
Άρμεγμα ή άμελξη είναι η πράξη της εξαγωγής γάλακτος από τους μαστικούς αδένες ενός ζώου, συνήθως αγελάδας, προβάτου, κατσίκας ή νεροβούβαλου και σπανιότερα καμήλας, αλόγου και γαϊδάρου. Απαιτείται το ζώο να κυοφορεί ή να ήταν προσφάτως έγκυο. Το άρμεγμα μπορεί να γίνει είτε χειρωνακτικά είτε με μηχάνημα.

Για να μπορεί να αρμεχτεί ένα ζώο θα πρέπει να τεθεί σε λειτουργία το αντανακλαστικό καθόδου του γάλακτος. Για το λόγο αυτό, θα πρέπει το ζώο να είναι ήρεμο και να μην υπάρχουν ερεθίσματα που του προκαλούν αγωνία και φόβο.
Έλιο Πέτρι

Ο Έλιο Πέτρι (ιταλ. Elio Petri) (29 Ιανουαρίου 1929 - 10 Νοεμβρίου 1982) ήταν Ιταλός σκηνοθέτης και σεναριογράφος.
Νήσοι Νέας Σιβηρίας

Οι Νήσοι Νέας Σιβηρίας (ρωσικά: Новосиби́рские острова, σαχά: Саҥа Сибиир арыылара) είναι αρχιπέλαγος του Αρκτικού Ωκεανού, ευρισκόμενο στο ανατολικό όριο της Θάλασσας Λάπτεφ και βορειοανατολικά του δέλτα του ποταμού Λένα. Ανήκουν στη Ρωσία και υπάγονται διοικητικά στο ομοσπονδιακό υποκείμενο της Γιακουτίας. Δεν πρέπει να συγχέονται με τη μεγαλούπολη Νοβοσιμπίρσκ (Νέα Σιβηρική) της νότιας Σιβηρίας.

Λόγω των πολύ χαμηλών θερμοκρασιών, στα νησιά δεν υπάρχει μόνιμη ανθρώπινη παρουσία, με εξαίρεση μία παλαιά σοβιετική στρατιωτική βάση που βρίσκεται σε φάση επαναλειτουργίας.
Windows Update

Το Windows Update είναι μια υπηρεσία που προσφέρεται από τη Microsoft, με σκοπό να παρέχει ενημερώσεις για τα Windows. Μπορεί να αντικατασταθεί και από το Microsoft Update, μια διευρυμένη έκδοση της υπηρεσίας που παρέχει και άλλα προϊόντα και προγράμματα της Microsoft, όπως το Microsoft Office, το Windows Live Essentials και Microsoft Expression Studio. Προκειμένου να λειτουργήσει το Windows Update, απαιτείται συνήθως σύνδεση στο διαδίκτυο, παρότι η Microsoft μπορεί να παρέχει και ενημερώσεις και σε υπολογιστές που δεν την διαθέτουν. Επίσης, υπάρχουν και εναλλακτικές μέθοδοι και προγράμματα για εγκατάσταση ενημερώσεων. Από το 2015 η Microsoft παρέχει σχεδόν μόνο ενημερώσεις ασφαλείας για τα Windows 10.Σε λίγες μέρες θα παρέχει τα 10 S.
Το Windows Update στα [[Windows 7]]
Το Windows Update στα [[Windows 8.1]]
Γάιος Ιούλιος Βίκτωρ

Ο Γάιος Ιούλιος Βίκτωρ ("Gaius Julius Victor", 4ος αιώνας μ.Χ.), ήταν Ρωμαίος συγγραφέας της ρητορικής, πιθανότατα Γαλατικής προέλευσης. Το σωζόμενο εγχειρίδιό του έχει κάποια σημασία, καθώς διευκολύνει την κριτική των κειμένων του Κουιντιλιανού, τον οποίο ακολουθεί σε πολλά σημεία, εκ του σύνεγγυς.
Ολλανδική και φλαμανδική Αναγεννησιακή ζωγραφική

Ο όρος Ολλανδική και φλαμανδική Αναγεννησιακή ζωγραφική αντιπροσωπεύει την ανταπόκριση των καλλιτεχνών των Κάτω Χωρών στην τέχνη της ιταλικής Αναγέννησης. Οι καλλιτέχνες αυτοί, που εκτείνονται από τον "Μανιερισμό της Αμβέρσας" και τον Ιερώνυμο Μπος στις αρχές του 16ου αιώνα, ως τους "μανιεριστές του Βορρά", όπως οι Χέντρικ Χόλτσιους και Γιοάχιμ Γιούτεβελ (Joachim Wtewael) προς τα τέλη του, βασίστηκαν τόσο στις πρόσφατες καινοτομίες της ιταλικής ζωγραφικής όσο και στην τοπική παράδοση της πρώιμης φλαμανδικής τέχνης. Το πλέον σημαντικό καλλιτεχνικό κέντρο εκείνης της εποχής ήταν η Αμβέρσα. Πολλοί καλλιτέχνες εργάζονταν για λογαριασμό Αυλών των Ευρωπαίων μοναρχών, συμπεριλαμβανομένου του Μπος, του οποίου οι πίνακες - προϊόντα φαντασίας δημιούργησαν μακρά παράδοση. Οι Γιαν Μαμπούζε, Μάαρτεν φαν Χέιμσκερκ και Φρανς Φλόρις ήταν οι κύριοι συντελεστές της υιοθέτησης των ιταλικών προτύπων και της ενσωμάτωσής τους στη δική τους καλλιτεχνική γλώσσα. Ο Πίτερ Μπρίγκελ ο πρεσβύτερος, με τον Μπος μόνο καλλιτέχνη από την περίοδο να παραμείνει ευρέως γνωστός, μπορεί να φαίνεται λιγότερο αντιπροσωπευτικός, αλλά στην πραγματικότητα οι πολλές καινοτομίες του προσεγγίζουν τη γόνιμη καλλιτεχνική σκηνή της Αμβέρσας.

Οι Φλαμανδοί και Ολλανδοί ζωγράφοι διαδραμάτισαν επίσης σοβαρό ρόλο στην εγκαθίδρυση θεμάτων όπως η τοπιογραφία και η απεικόνιση σκηνών της καθημερινότητας. Ο Γιοάχιμ Πατινίρ, για παράδειγμα, διαδραμάτισε σημαντικό ρόλο στην εξέλιξη της τοπιογραφίας, επινοώντας τον τύπο σύνθεσης που αποκλήθηκε "Weltlandschaft" (γερμανικός όρος που αντιπροσωπεύει την απεικόνιση φανταστικού πανοραμικού τοπίου, ιδωμένου από υπερυψωμένο σημείο, που περιλαμβάνει βουνά και πεδιάδες, νερά και κτίσματα), ο οποίος τελειοποιήθηκε από τον Πίτερ Μπρίγκελ τον πρεσβύτερο, ο οποίος, ακολουθούμενος από τον Πίτερ Άρτσεν, συνέβαλε επίσης στο να καταστεί δημοφιλής η απεικόνιση σκηνών της καθημερινότητας. Από τα μέσα του αιώνα ο Άρτσεν, ακολουθούμενος από τον ανεψιό του Γιοάχιμ Μπεκελάερ εγκαθίδρυσε μια μορφή "μνημειακής" νεκρής φύσης, η οποία περιλάμβανε μεγάλα τμήματα με διάφορα τρόφιμα, μορφές της καθημερινότητας και, στο παρασκήνιο, μικρές θρησκευτικές ή ηθικοπλαστικές σκηνές.

Όπως και οι "Weltlandschaft", οι συνθέσεις αυτές αντιπροσώπευαν μια τυπικά "μανιεριστική αντιστροφή" της "κανονικής ευπρέπειας" στην ιεραρχία των θεμάτων, με το να δίνουν στο "κατώτερο" θέμα περισσότερο χώρο από αυτόν του "ανώτερου". Ο Αντόνις Μορ ήταν η ηγετική μορφή στη δημιουργία πορτρέτων κατά τα μέσα του αιώνα και ήταν περιζήτητος από τις Αυλές σε ολόκληρη την Ευρώπη τόσο για την πιστή απεικόνιση των μοντέλων του όσο και γιατί συνδύαζε τη φλαμανδική ακρίβεια με στοιχεία που είχε πάρει από τον Τιτσιάνο και άλλους Ιταλούς καλλιτέχνες.
Αββαείο των Χορταϊτών

Το Αββαείο των Χορταϊτών ήταν το πρώτο αββαείο των Κιστερκιανών που ιδρύθηκε στην Ελλάδα. Ιδρυθέν στις αρχές του 13ου αιώνα από μοναχούς προερχόμενους από το Αββαείο του Λουκέντιο, πλησίον της Θεσσαλονίκης, εγκαταλείφθηκε έπειτα από διάστημα περίπου είκοσι ετών, κυρίως λόγω της πολιτικής κατάστασης της εποχής εκείνης.
Out of the Dark... Into the Light

Out of the Dark... Into the Light είναι ο τίτλος του δεύτερου EP του γερμανικού thrash metal συγκροτήματος Kreator, το οποίο κυκλοφόρησε τον Αύγουστο του 1988 μέσω της δισκογραφικής εταιρείας "Noise Records".

Οι στούντιο ηχογραφήσεις και η μίξη του ΕΡ πραγματοποιήθηκαν στο "Musiclab" του Βερολίνου τον Μάιο του 1988, ενώ οι ζωντανές ηχογραφήσεις προέρχονται από την συναυλία των Kreator στο "The Dynamo" του Αϊντχόβεν, στις 31 Μαΐου 1988.

Η συγκεκριμένη κυκλοφορία πραγματοποιήθηκε με σκοπό να γεμίσει το κενό ανάμεσα στα δύο άλμπουμ του συγκροτήματος, ""Terrible Certainty" και "Extreme Aggression"", το δεύτερο εκ των οποίων ήταν και ο πρώτος δίσκος τους ο οποίος κυκλοφόρησε στις Ηνωμένες Πολιτείες μέσω της "Epic Records".
Πανεπιστήμιο της Πίζας

Το Πανεπιστήμιο της Πίζας (UniPi) είναι ένα από τα αρχαιότερα πανεπιστήμια σε Ιταλία και Ευρώπη. Ιδρύθηκε το 1343, αλλά εξακολουθεί να έχει μια σημαντική διάσταση, ειδικά σε σχέση με τον αριθμό των κατοίκων της πόλης που τo φιλοξενεί. Είναι το δεύτερο πανεπιστήμιο στην Τοσκάνη μετά τη Φλωρεντία και το όγδοο στην Ιταλία και συνδέεται με άλλα πανεπιστημιακά ιδρύματα όπως το Scuola Normale Superiore di Pisa και το Γυμνάσιο Sant'Anna με τα οποία έχει στενές σχέσεις τόσο από πλευράς καθηγητών όσο και υπηρεσιών.Το Πανεπιστήμιο της Πίζας είναι το μόνο ιταλικό πανεπιστήμιο που είναι μέρος των Πανεπιστημίων της Ερευνητικής Ένωσης (Research Association), μια κοινοπραξία μεταξύ των πιο διάσημων πανεπιστημίων στον κόσμο, κυρίως στις Ηνωμένες Πολιτείες.

Σύμφωνα με μια κατάταξη από το Censis, το Πανεπιστήμιο της Πίζας κατατάσσεται στην 4η θέση ανάμεσα στα καλύτερα ιταλικά πανεπιστήμια με περισσότερους από 40 000 φοιτητές.
Ζωρζ Λαμπικά

Ο Ζωρζ Λαμπικά (1930-2009) ήταν Γάλλος μαρξιστής φιλόσοφος.

Κύρια ενδιαφέροντά του ήταν η βία, η σχέση δημοκρατίας και επανάστασης, ο Ροβεσπιέρος και η αραβομουσουλμανική σκέψη.
Σνούκερ

μικρογραφία|400x400εσ|Ο Nigel Bond κατά τη διάρκεια αγώνα Σνούκερ
Το Σνούκερ (αγγλικα: Snooker) είναι ατομικό άθλημα το οποίο ανήκει στην κατηγορία του μπιλιάρδου. Παίζεται σε ορθογώνιο τραπέζι διαστάσεων 356.9 cm x 177.8 cm (με απόκλιση ±1.3 cm), καλυμμένο με πράσινη τσόχα. Οι παίκτες χρησιμοποιούν στέκα και όταν στεκάρουν πρέπει υποχρεωτικά να ακουμπούν τουλάχιστον το ένα τους πόδι στο πάτωμα. Στις περισσότερες διοργανώσεις είναι υποχρεωτικό για τους παίκτες να φορούν παπιγιόν. Γενικώς οι παίκτες διακρίνονται τόσο για τη φυσική κατάσταση τους όσο και για το ήθος τους. Μερικοί αξιοσημείωτοι παίκτες Σνούκερ είναι οι: Stephen Hendry, Ronnie O'Sullivan, Steve Davis, John Higgins, Alex Higgins, Mark Selby, Mark Williams, Judd Trump, Ding Junhui, Neil Robertson, Nigel Bond.
Καθλίν Λόνσντεϊλ

Η Καθλίν Λόνσντεϊλ (Dame Kathleen Lonsdale), DBE, FRS (το γένος Γιάρντλεϊ; 28 Iανουαρίου 1903 – 1 Aπριλίου 1971) ήταν Βρετανή κρυσταλλογράφος που απέδειξε ότι, το 1929, βενζόλιο είναι επίπεδο χρησιμοποιώντας μεθόδους περίθλασης ακτίνων-Χ για τη διαλεύκανση της δομής του εξαμεθυλοβενζολιου (hexamethylbenzene). Ήταν η πρώτη που χρησιμοποιήσετε φασματικές μεθόδους Fourier, και η επίλυσε τη δομή του εξαχλωροβενζολίου το 1931. Κατά τη διάρκεια της καριέρας της πετύχε αρκετές πρωτιές για τιε γυναίκες επιστήμονες. Ηταν μια από τα πρώτα δύο γυναίκες που εξελέγειν μέλος της Βασιλικής εταιρείας (FRS), το 1945 (μαζί με την Mary Stephenson), η πρώτη γυναίκα καθηγητής στο University College του Λονδίνου, η πρώτη γυναίκα πρόεδρος της Διεθνούς Ένωσης Κρυσταλλογραφίας, και πρώτη γυναίκα πρόεδρος της Βρετανικής ένωσης για την Πρόοδο της Επιστήμης.
Χούλιο Χαραμίγιο

Ο Χούλιο Χαραμίγιο (ισπ. "Julio Alfredo Jaramillo Laurido, Ιούλιος Αλφρέδος Χαραμίγιο Λαυρίδο, "1935 - 1978) υπήρξε λιαν σημαντικός μουσικός της Λατινικής Αμερικής. Δημοφιλέστερο τραγούδι του είναι το μπολερό "Nuestro juramento" που κυκλοφόρησε το 1956.
Μπιλ Γκόσπερ

Ο Μπιλ Γκόσπερ (αγγλικά: "Bill Gosper", πλήρες όνομα "Ralph William Gosper Jr. / Ραλφ Ουίλιαμ Γκόσπερ Τζούνιορ", 26 Απριλίου 1943) είναι Αμερικανός μαθηματικός και προγραμματιστής. Μαζί με τον Ρίτσαρντ Γκρήνμπλατ, θεωρείται ένας από τους ιδρυτές της κοινότητας των χάκερ (με την ιστορική έννοια του "δημιουργού") και αποτελεί σημαίνων μέλος της προγραμματιστικής κοινότητας της γλώσσας Lisp.
Μουτούνους Τουτούνους

Αναπαράσταση "Μουτούνους Τουτούνους" στην [[Πομπηία]]
Φαλλικό ανάγλυφο τύπου [[φασίνους]]

Ο Μουτούνους Τουτούνους (λατινικά: "Mutunus Tutunus", ή "Mutinus Titinus /" "Μουτίνους Τιτίνους") στην αρχαία ρωμαϊκή κοινωνία ήταν φαλλική θεότητα του γάμου, εφάμιλλη του Πριάπου στην ελληνική μυθολογία. Ο ναός του βρισκόταν στον Βέλιο λόφο, και θεωρούνταν πως υπήρχε από την ίδρυση της Ρώμης, έως τον 1ο αιώνα π.Χ..
Νίκος Καλτσάς

Ο Νίκος Καλτσάς (Βέροια, 3 Μαΐου 1990) είναι Έλληνας επαγγελματίας ποδοσφαιριστής, που αγωνίζεται ως μεσοεπιθετικός στη Σούπερ Λίγκα, για τον Αστέρα Τρίπολης. Έχει υπάρξει και διεθνής με τα μικρά τμήματα της Εθνικής Ελλάδας U19 και U21. Μεταξύ άλλων ατομικών διακρίσεων, τη σεζόν 2015-16, ψηφίστηκε ο Καλύτερος Έλληνας Ποδοσφαιριστής της Χρονιάς.

Έως τώρα έχει αγωνιστεί στην ομάδα της Βέροιας, στην οποία αγωνιζόταν και στις ακαδημίες της, ενώ στην πρώτη ομάδα αγωνιζόταν από το 2008 έως και το 2015, κάνοντας πάνω από 140 συμμετοχές στο πρωτάθλημα, πετυχαίνοντας και σχεδόν 30 γκολ. Τη σεζόν 2015-2016 αγωνιζόταν στον Παναθηναϊκό, όπου αγωνίστηκε σε 20 αγώνες πρωταθλήματος, σκοράροντας και 5 φορές.
ΟΥΕΦΑ Σούπερ Καπ 2015

Το ΟΥΕΦΑ Σούπερ Καπ 2015 ήταν το 40ο Σούπερ Καπ, έναν ετήσιο ποδοσφαιρικό αγώνα που διοργανώνεται από την UEFA, όπου συμμετείχαν η νικήτρια του Τσάμπιονς Λιγκ 2014-15, Μπαρτσελόνα και η νικήτρια του Γιουρόπα Λιγκ 2014–15, Σεβίλλη.

Η Μπαρτσελόνα αναδείχθηκε νικήτρια, νικώντας τη Σεβίλλη με 5-4 στην παράταση.
Κινησίας

Ο Κινησίας (450 – 390 π.Χ.) ήταν Αθηναίος διθυραμβικός ποιητής από το έργο του οποίου διασώζονται κάποια ελάχιστα τμήματα. Κατά τον ιστορικό Πλούταρχο (1ος αιώνας μ.Χ.) ο Κινησίας είχε ιδιαίτερα αρνητική φήμη καθώς θεωρούνταν χαρακτηριστικά ασεβής και κακός ποιητής. Περιγράφεται από τον Αθήναιο (2ος - 3ος αιώνας μ.Χ.) ως ιδιαίτερα ψηλός και λεπτός, ενώ το όνομα του πατέρα του ήταν "Μέλης" ή "Ευαγόρας" και ήταν κιθαρωδός.

Ο "Κινησίας" παρακαλεί την "Μύρρινα" για [[συνουσία]]. Παράσταση του [[Ώμπρεϊ Μπέρντσλεϋ]] (1896) για το έργο [[Λυσιστράτη (κωμωδία)|Λυσιστράτη]] του [[Αριστοφάνης|Αριστοφάνη]].

Διακωμωδήθηκε αγρίως από τους κωμικούς της εποχής του, και κατά την μαρτυρία του ρήτορα Λυσία ο οποίος ήταν σύγχρονος του, δεν περνούσε έτος όπου κάποιος από τους κωμικούς δεν θα στοχοποιούσε τον Κινησία, και πως διέθετε πολλά προβλήματα σε διάφορους τομείς καθώς κατά την εποχή του είχε κατηγορηθεί ως συκοφάντης, άπληστος και φιλάργυρος κερδίζοντας χρήματα με τον οποιοδήποτε τρόπο. Ο Αριστοφάνης τον διακωμώδησε στα έργα Όρνιθες, Βάτραχοι, Εκκλησιάζουσες, και την Λυσιστράτη, και τον περιγράφει συχνά ως "φιλύρινο Kινησία" καθώς είχε πάρει μια σανίδα από φιλύρα και την είχε τοποθετήσει στην πλάτη του στερεώνοντας την στην ζώνη του έτσι ώστε να τον εμποδίζει από το να καμπουριάζει λόγω του μεγάλου ύψους και λεπτότητας του. Σε αντίθεση με τον Πλούταρχο ο οποίος του αποδίδει αθηναϊκή καταγωγή, ο Αριστοφάνης τον παρουσιάζει να έχει καταγωγή από την Θήβα. Σε ότι αφορά τον χαρακτήρα του στο έργο της Λυσιστράτης και τις παρακλήσεις του για συνουσία προς την σύζυγο του την "Μύρρινα", έχει αποτυπωθεί από καλλιτέχνες όπως ο Πάμπλο Πικάσο και ο Όμπρεϊ Μπίρντσλι.

Ο ποιητής Στράττις αφιέρωσε το σύνολο ενός ολόκληρου θεατρικού έργου εναντίον του με τον τίτλο να είναι "Κινησίας", και αναφέρεται σε αυτόν ως "Φθείο Αχιλλέα" ("φθιῶτ᾽ ᾿αχιλλεῦ") καθώς στην ποίηση του έτεινε να χρησιμοποιεί πολύ συχνά το επίθετο "φθιῶτα" ("Φθιώτης", από την Φθιώτιδα), ενώ ο Φερεκράτης θεωρούσε πως ο Κινησίας είχε γενικώς διαβρωτική επίδραση στην διθυραμβική ποίηση.

Η έκφραση "Κινησίου δραν" (Κινησίου δράση, πράγματα) χρησιμοποιήθηκε ως έκφραση η οποία αντικατόπτριζε τις ασεβείς και ανάγωγες συμπεριφορές παρομοίου τύπου με αυτές του Κινησία. Του αποδόθηκε επίσης το επίθετο "χοροκτόνος" καθώς μετά από δικές του ενέργειες κατάφερε να καταργηθεί η θεατρική χορηγία στους κωμικούς ποιητές.
Βέρα Σούκοβα

Η Βέρα Σούκοβα ("λατινικό αλφάβητο : Věra Pužejová Suková "), (13 Ιουνίου 1931 - 13 Μαΐου 1982), ήταν Τσεχοσλοβάκα, αθλήτρια και προπονήτρια της αντισφαίρισης.

Η Σούκοβα ήταν στα ημιτελικά στο γαλλικό πρωτάθλημα το 1957 και το 1963. Με συμπαίκτη τον Γίρζι Γιαβόρσκι κέρδισαν τον τίλο στο μεικτό στο Ρολάν Γκαρός το 1957, ήταν επίσης επιλαχόντες το 1961. Φιναλίστ στο απλό του Γουίμπλεντον το 1962.

Σύμφωνα με τον Lance Tingay της "The Daily Telegraph" και του "Daily Mail", η Σούκοβα κατατάχθηκε στην πρώτη δεκάδα στις γυναίκες στον κόσμο το 1957, το 1962 και το 1963, φτάνοντας στο No.5 το 1962.

Η Σουκόβα αγωνίστηκε με την Τσεχοσλοβακία μεταξύ του 1952 και του 1964.

Μετά το τέλος της καριέρα της η Σούκοβα υπηρέτησε ως προπονητής της εθνικής γυναικείας ομάδας της Τσεχοσλοβακίας. Κάτω από την καθοδήγησή της, η ομάδα κέρδισε το Φεντ καπ το 1975. Πέθανε από τον καρκίνο του εγκεφάλου το 1982.

Ο σύζυγός της Σιρίλ Σουκ (Β΄), τον οποίο παντρεύτηκε το 1961, ήταν πρόεδρος της Τσεχοσλοβακικής Ομοσπονδίας Αντισφαίρισης. Τα δύο παιδιά τους Έλενα Σούκοβα (γεννημένη το 1965) και ο Σιρίλ Σουκ (γεννημένος το 1967) έγιναν επιτυχημένοι επαγγελματίες παίκτες της αντισφαίρισης.
Αρχείο Χαρτογραφικής Κληρονομιάς

Το Αρχείο Χαρτογραφικής Κληρονομιάς, γνωστό και ως Εθνική Χαρτοθήκη, βρίσκεται στην Άνω πόλη της Θεσσαλονίκης (περιοχή Τσινάρι) και αποτελεί τον εθνικό οργανισμό της Ελλάδας για την διατήρηση, αρχειοθέτηση, και επιστημονική μελέτη των χαρτών και της χαρτογραφίας.
Έλενα Βίλντοβα

Η Έλενα Βίλντοβα ("λατινικό αλφάβητο : Helena Vildová"), γεννημένη στις 19 Μαρτίου 1972 στην Τσεχοσλοβακία, σήμερα πολιτογραφημένη Τσέχα, πρώην αθλήτρια της αντισφαίρισης. Στην καριέρα της διακρίθηκε σε τίτλους κυρίως στο διπλό γυναικών.

Με την Τσεχία έχει αγωνιστή σε μία διοργάνωση του Φεντ καπ, αυτή του 1999, στο διπλό γυναικών και σε έναν αγώνα όπου δεν κατάφερε να σημειώσει νίκη. Πάντα στο διπλό γυναικών έχει αγωνιστεί από το 1995 έως το 1999 και στα τέσσερα τουρνουά Γκραντ σλαμ χωρίς ιδιαίτερη επιτυχία.

Ήταν πρώτη , στο διπλό γυναικών, στο "Rosmalen Grass Court Championships" το 1997, στο όπεν Αυστρίας το 1997 και στο όπεν του Σοπότ το 1998, Δεύτερη, πάντα στο διπλό, ήταν στο όπεν της Πράγας το 1997 και 1999, στο Λιντζ το 1997, σε απλό βετεράνων στο "Bastad Qualifying 10K" το 2000
Στάθης Καλύβας

Ο Στάθης Καλύβας (γενν. 7 Μαρτίου 1964) είναι Έλληνας πολιτικός επιστήμονας και πανεπιστημιακός. Είχε από το 2003 έως το 2017, την έδρα πολιτικών επιστημών «Arnold Wolfers» στο Πανεπιστήμιο Γέιλ των ΗΠΑ, όπου επίσης διηύθυνε το ερευνητικό πρόγραμμα «Τάξη, Σύγκρουση και Βία» (Order, Conflict, and Violence). Η ιστοριογραφική του προσέγγιση των γεγονότων της δεκαετίας του 1940 στην Ελλάδα έχει δεχτεί σφοδρή κριτική από πολλούς ιστορικούς.